Kommissionens beslutning

af 12. juni 2002

om et tidsbegrænset forsøg vedrørende forhøjelse af maksimumsvægten af et parti frø af visse foderplanter i henhold til direktiv 66/401/EØF

(meddelt under nummer K(2002) 2078)

(EØS-relevant tekst)

(2002/454/EF)

KOMMISSIONEN FOR DE EUROPÆISKE FÆLLESSKABER HAR -

under henvisning til traktaten om oprettelse af Det Europæiske Fællesskab,

under henvisning til Rådets direktiv 66/401/EØF af 14. juni 1966 om handel med frø af foderplanter(1), senest ændret ved direktiv 2001/64/EF(2), særlig artikel 13a, og

ud fra følgende betragtninger:

(1) Direktiv 66/401/EØF fastsætter en maksimumsvægt for et parti i forbindelse med afprøvning af frø.

(2) Ændringer i frøhandelssædvanerne og særlig metoderne til transport af frø, herunder som styrtgods, peger i retning af, at en forhøjelse af den foreskrevne maksimumsvægt pr. parti for frø af græsser kan være ønskelig.

(3) Den nuværende internationale praksis, nemlig det afvigende forsøg vedrørende et partis maksimumsstørrelse for Gramineae-frø, som vedtaget af rådet for Organisationen for Økonomisk Samarbejde og Udvikling (OECD) den 28. september 2000, og forsøget med et partis størrelse for græsfrø, som godkendt på det ordinære møde i Det Internationale Frøkontrolforbund den 21. juni 2001, tillader procedurer, hvor et partis maksimumsvægt kan forhøjes for visse arter, herunder græsser.

(4) Det er derfor hensigtsmæssigt på nærmere fastsatte betingelser at iværksætte et tidsbegrænset forsøg vedrørende forhøjelse af maksimumsvægten pr. parti for græsser.

(5) De i denne beslutning fastsatte foranstaltninger er i overensstemmelse med udtalelse fra Den Stående Komité for Frø og Plantemateriale henhørende under Landbrug, Havebrug og Skovbrug -

VEDTAGET FØLGENDE BESLUTNING:

Artikel 1

Formålet med denne beslutning er at iværksætte et tidsbegrænset forsøg på EF-plan i overensstemmelse med betingelserne i bilaget for at vurdere, om den maksimumsvægt for et parti, der er fastsat i bilag III til direktiv 66/401/EØF, kan forhøjes for frø af kategorien "certificeret frø" af de arter af græsser, der er anført i artikel 2 i nævnte direktiv.

Artikel 2

1. Enhver medlemsstat kan deltage i forsøget.

2. Medlemsstater, der beslutter at deltage i forsøget, underretter Kommissionen herom.

3. Med virkning fra den dato, på hvilken en medlemsstat har underrettet Kommissionen i henhold til stk. 2, frigøres medlemsstaten, for så vidt angår forsøget, fra den forpligtelse, der er fastlagt i artikel 7, stk. 2, i direktiv 66/401/EØF vedrørende maksimumsvægten af et parti for græsarter anført i bilag III, kolonne 2, for de arter, der er anført i kolonne 1 under overskriften "GRAMINEAE". Den anvender i stedet en maksimumsvægt på 25 tons og opfylder foruden de andre betingelser, der er fastsat i direktiv 66/401/EØF, også betingelserne i bilaget til denne beslutning.

Artikel 3

Forsøget afsluttes den 1. juni 2003. Medlemsstaterne kan beslutte at bringe deres deltagelse i forsøget til ophør på et tidligere tidspunkt.

Artikel 4

Medlemsstaterne forelægger senest den 30. november 2002 og den 31. marts 2003 Kommissionen og de øvrige medlemsstater en rapport om resultaterne af forsøget.

Artikel 5

Denne beslutning er rettet til medlemsstaterne.

Udfærdiget i Bruxelles, den 12. juni 2002.

På Kommissionens vegne

David Byrne

Medlem af Kommissionen

(1) EFT 125 af 11.7.1966, s. 2298/66.

(2) EFT L 234 af 1.9.2001, s. 60.

BILAG

De i artikel 1 nævnte betingelser er følgende:

a) der skal være udført en heterogenitetsundersøgelse på hvert parti, og det skal være konstateret, at partiet opfylder betingelsen om ensartethed

b) på den officielle etiket, der er foreskrevet ifølge direktiv 66/401/EØF, skal denne beslutnings nummer være anført efter angivelsen "EF-regler og -normer"

c) når en medlemsstat deltager i forsøget, skal prøver, som den leverer til sammenlignende EF-undersøgelser, hidrøre fra frøpartier, der er officielt certificeret under dette forsøgs betingelser, og

d) certificeringsmyndigheden skal overvåge forsøget.